## Pravilnik o obrascu odobrenja za mali ribolov te obliku, sadržaju i načinu vođenja registra o izdanim odobrenjima za mali ribolov

### NN 89/1996 (23.10.1996.), Pravilnik o obrascu odobrenja za mali ribolov te obliku, sadržaju i načinu vođenja registra o izdanim odobrenjima za mali ribolov

# VLADA REPUBLIKE HRVATSKE

Na temelju članka 21e. i članka 21 g. stavka 2. Zakona o morskom ribarstvu
("Narodne novine", br. 74/94 i 57/96) ministar poljoprivrede i šumarstva
donosi

## **PRAVILNIK**

### **O OBRASCU ODOBRENJA ZA MALI RIBOLOV TE OBLIKU, SADRŽAJU I NAČINU VOĐENJA REGISTRA O IZDANIM ODOBRENJIMA ZA MALI RIBOLOV**

Članak 1.

Ovim Pravilnikom propisuje se obrazac odobrenja za obavljanje maloga
ribolova koji nadležni organ izdaje građanima koji ispunjavaju uvjete za
obavljanje maloga ribolova te oblik, sadržaj i način vođenja registra o
izdanim odobrenjima za obavljanje maloga ribolova.

Članak 2.

Odobrenje za obavljanje maloga ribolova izdaje se u formi rješenja.

Obrazac rješenja kojim se građaninu odobrava obavljanje maloga ribolova
(u tekstu koji slijedi: rješenje tiskan je uz ovaj Pravilnik i njegov je
sastavni dio (Prilog 1.).

Članak 3.

Pored rješenja iz članka 2. ovoga Pravilnika građaninu se izdaje i posebno
odobrenje za obavljanje maloga ribolova (u tekstu koji slijedi: odobrenje)
koje on mora uvijek imati kod sebe kada obavlja mali ribolov.

Obrazac odobrenja tiskan je uz ovaj Pravilnik i njegov je sastavni dio
(Prilog 2).

Članak 4.

Obrazac se sastoji od prednje strane i poleđine dimenzije 26x12 cm.
i tiskan je sa zaštitom od krivotvorenja.

Svaka strana obrasca podijeljene je u tri djela a svaki od njih ima
dimenzije 8,5x12 cm.

Na prednjoj strani obrasca su stranice 1, 5 i 6 a na poleđini su stranice
2, 3 i 4.

Obrazac je toniran u svijetlo-plavoj boji.

Članak 5.

Na stranici 1. obrasca iz stavka 1. ovoga članka od vrha prema dnu je
tekst slijedećeg sadržaja:

- grb Republike Hrvatske,

- naziv ministarstva koje izdaje obrazac,

- naziv obrasca,

- serijski broj obrasca,

- naznaka da obrazac vrijedi samo uz predočenu potvrdu o uplaćenoj naknadi
za obavljanje naloga ribolova za tekuću kalendarsku godinu.

Stranica 2. obrasca iz stavka 1. ovoga članka, od vrha prema dnu, sadrži
podatke o ovlašteniku odobrenja i to: ime i prezime, jedinstveni matični
broj građana, adresu stanovanja i promjenu adrese.

Stranica 3. obrasca iz stavka 1. ovoga članka, od vrha prema dnu, sadrži
podatke o ribolovnoj zoni (ili više njih) u kojoj ovlaštenik odobrenja
smije obavljati ribolov te podatke o plovilu kojim ovlaštenik odobrenja
smije obavljati ribolov i promjenu plovila.

Stranice 4 i 5 iz stavka 1. ovoga članka sadrže vrste i količine ribolovnih
alata koje ovlaštenik odobrenja smije rabiti u malom ribolovu.

Stranica 6. obrasca iz stavka 1. ovoga članka sadrži podatke o rješenju
kojim je ovlašteniku izdano odobrenje za obavljanje maloga ribolova i to:
klasifikacijsku oznaku, urudžbenu oznaku, nadnevak izdavanja rješenja te
redni broj i nadnevak upisa rješenja u Registar o izdanim odobrenjima za
obavljanje maloga ribolova, te pečat tijela koje je izdalo rješenje.

Članak 6.

Podaci u obrascu ispunjavaju se pisaćim strojem ili rukom tiskanim slovima.

Članak 7.

Registar o izdanim odobrenjima za obavljanje maloga ribolova (u tekstu
koji slijedi: Registar) se vodi prema obrascu koji je tiskan uz ovaj Pravilnik
i čini njegov sastavni dio (Prilog 3).

Registar se sastoji od listova formata A-3 koji se moraju označiti rednim
brojem i moraju biti uvezani.

Članak 8.

Nadležna područna jedinica ministarstva po službenoj dužnosti upisuje
u Registar slijedeće podatke:

1. u točki 1. Registra: redni broj,

2. u točki 2. Registra: podatke o građaninu kojem je izdano rješenje
(ime i prezime, JMBG i adresa prebivališta - mjesto, ulica i broj);

3. u točki 3. Registra: rješenje (klasifikacijska oznaka, urudžbeni
broj te mjesto i nadnevak kada je izdano rješenje);

4. u točki 4. Registra: serijski broj obrasca koji se uz rješenje izdaje
građaninu;

5. u točki 5. Registra: izmjene i dopune rješenja (klasifikacijska oznaka,
urudžbeni broj, mjesto i nadnevak kada je izdano rješenje o izmjeni i dopuni);

6. u točki 6. Registra: razlog zbog kojega je prestalo važiti odobrenje
za mali ribolov;

7. u točki 7. Registra: razlog zbog kojega je, temeljem odredbe članka
21. i stavka 2. Zakona o morskom ribarstvu ("Narodne novine",
br. 74/94 i 57/96), doneseno rješenje o oduzimanju odobrenja za mali ribolov,

8. u točki 8. Registra: nadnevak kada je žalba protiv rješenja o oduzimanju
odobrenja za mali ribolov dostavljena na rješavanje drugostupnom organu;

9. u točki 9. Registra: odluka drugostupnog organa o žalbi izjavljenoj
protiv rješenja o oduzimanju odobrenja za mali ribolov i nadnevak odluke
drugostupnog organa;

10. u točki 10. i 11. Registra: administrativno izvršenje odnosno način
i nadnevak izvršenja,

11. u točki 12. Registra: godina za koju je građanin - ovlaštenik odobrenja
uplatio naknadu za obavljanje maloga ribolova;

12. u točki 13. Registra: godina za koju je građanin - ovlaštenik odobrenja
ispunio svoju obvezu odnosno dostavio podatke o količini i vrsti ulova
u malom ribolovu,

13. u točki 14. Registra: odjeljak za napomene.

Članak 9.

Dok se ne ustroje područne jedinice Ministarstva poljoprivrede i šumarstva
za obavljanje određenih upravnih i drugih stručnih poslova iz oblasti morskog
ribarstva u županijama na jadranskoj obali (u tekstu koji slijedi: područne
jedinice Ministarstva) njihove poslove u svezi sa izdavanjem odobrenja
za obavljanje maloga ribolova i vođenjem Registra obavljat će županijski
uredi za gospodarstvo u županijama na jadranskoj obali u kojoj građanin
ima prebivalište ili na čijem teritoriju (ribolovnoj zoni) namjerava obavljati
mali ribolov.

Pored županijskih ureda za gospodarstvo u Pazinu, Rijeci, Gospiću, Zadru,
Šibeniku, Splitu i Dubrovniku poslove iz stavka 1. ovoga članka obavljat
će i ispostave navedenih ureda u Bujama, Poreču, Rovinju, Puli, Labinu,
Opatiji, Crkvenici, Krku, Rabu, Malom Lošinju, Senju, Karlobagu, Pagu,
Biogradu, Trogiru, Kaštelima, Solinu, Omišu, Makarskoj, Supetru, Hvaru,
Visu, Pločama, Metkoviću, Korčuli i Lastovu.

Članak 10.

Nakon što se ustroje područne jedinice Ministarstva, županijski uredi
za gospodarstvo i njihove ispostave navedene u članku 13. ovoga Pravilnika
prestat će izdavati odobrenja za obavljanje maloga ribolova i voditi Registar,
a te će poslove nastaviti obavljati područne jedinice Ministarstva.

Područne jedinice Ministarstva će nakon njihovoga ustrojavanja od županijskih
ureda za gospodarstvo preuzeti svu arhivu i dokumentaciju u svezi sa izdavanjem
odobrenja za mali ribolov i vođenjem Registra.

Članak 11.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-02/96-01/160

Urbroj: 525-01-96-1

Zagreb, 15. listopada 1996.

Ministar
poljoprivrede i šumarstva
**Matej Janković**, v. r.

![](dodatni/365413.gif)

![](dodatni/365414.gif)

![](dodatni/365415.gif)

![](dodatni/365416.gif)

Pravilnik, NN 89/1996-1574